Lynette Fromme

Lynette Alice ”Squeaky” Fromme (s. 22. lokakuuta 1948 Santa Monica, Kalifornia)Charles Montaldo: Lynette Alice 'Squeaky' Fromme – Profile of the Manson Family Member  ThoughtCo 28.10.2019. Viitattu 9.2.2020. on yhdysvaltalainen rikollinen, joka yritti ampua presidentti Gerald Fordin Kalifornian Sacramentossa syyskuussa 1975. Hän oli sitä ennen yksi kulttijohtaja Charles Mansonin uskollisimmista seuraajista.

Fromme on ensimmäinen kahdesta Yhdysvaltain presidentin murhaa yrittäneestä naisesta. Toinen on Sara Jane Moore, joka yritti myös ampua Gerald Fordin, vain 17 päivää Frommen jälkeen.Erin Blakemore: These Two Female Assassins Independently Tried to Kill Gerald Ford  Smithsonian Magazine 3.6.2015. Viitattu 9.2.2020.

Elämänvaiheet
Fromme tutustui Charles Mansoniin Venice Beachissä. Fromme oli joutunut muuttamaan pois vanhempiensa luota 18-vuotiaana kesken collegen riitauduttuaan sovittamattomasti lentokoneinsinööri-isänsä kanssa.Maureen Callahan: Charles Manson’s top follower is now a ‘friendly’ upstate neighbor  New York Post 17.1.2019. Viitattu 9.1.2020. Isän on väitetty myös hyväksikäyttäneen häntä. Frommesta tuli Mansonin ihailija ja yksi tämän rakastajattarista, ja hän muutti asumaan ”Mansonin perheenä” tunnettuun yhteisöön. ”Perheen” asuessa Spahn Ranch -tilalla Frommen tehtävänä oli pitää huolta tilan 80-vuotiaasta sokeasta omistajasta George Spahnista. Hän sai tuolloin lempinimen Squeaky (”Vinku”), koska hänellä oli tapana kirkaista Spahnin kosketellessa häntä sopimattomasti. Fromme ei ollut osallisena näyttelijä Sharon Taten ja kuuden muun ihmisen murhaan vuonna 1969. Mansonin jouduttua murhista vankilaan Frommesta tuli jäljelle jääneen ”perheen” johtaja. Uskollisuutensa merkiksi hän viilsi otsaansa X-symbolin.

Fromme oli 1970-luvun alussa lukuisia kertoja pidätettynä muun muassa Mansonin oikeudenkäynnin häiriköinnistä sekä monista muista rikoksista kuten murhayrityksestä LSD:llä myrkytetyllä hampurilaisella. Hän asui Kaliforniassa samoissa kaupungeissa, joissa Manson kulloinkin oli vankilassa, mutta ei saanut oikeutta vierailla tämän luona. Frommea syytettiin vuonna 1972 osallisuudesta James ja Lauren Willettin kaksoismurhaan, mutta hänet vapautettiin syyttömänä. Fromme muutti toisen mansonilaisen Sandra Goodin kanssa Sacramentoon. He väittivät perustaneensa International People’s Court of Retribution (”kansainvälinen kansan rankaisuoikeus”) -nimisen ekoterroristijärjestön, jonka nimissä he uhkailivat suuryrityksiä. Manson määräsi Frommen ja Goodin omistautumaan Order of the Rainbow -nimiselle luonnonsuojelukultille ja Kalifornian punapuiden pelastamiselle. Hän antoi heille uudet nimet ”Red” ja ”Blue”.

Osana taistelua luonnonsuojelun puolesta Fromme yritti ilmeisesti murhata presidentti Gerald Fordin tämän vieraillessa Sacramentossa 5. syyskuuta 1975. Väkijoukkoon Capitol Park -puistossa soluttautunut Fromme tähtäsi Fordia lähietäisyydeltä .45-kaliiperisella Colt-automaattiaseella, jolloin salaisen palvelun turvamiehet pysäyttivät hänet. Aseen piipussa ei tuolla hetkellä ollut ammusta, mutta Fromme tuomittiin silti elinkautiseen vankeuteen presidentin murhayrityksestä. Oikeudenkäynnissä hän riehui ja suostui puhumaan ainoastaan ympäristönsuojelusta, kunnes hänet poistettiin todistajanaitiosta.

Vankeusaikanaan Fromme muun muassa pahoinpiteli toista naisvankia. Vuonna 1987 hän karkasi vankilasta tavatakseen Mansonia, mutta jäi pian kiinni. Hän vapautui ehdonalaiseen vapauteen vuonna 2009. Fromme on julkaissut vuonna 2018 muistelmateoksen Reflexion. Hän asuu nykyään Marcyn pikkukaupungissa New Yorkissa. Vuonna 2019 antamassaan televisiohaastattelussa Fromme sanoi rakastavansa yhä Mansonia, joka oli kuollut kaksi vuotta aiemmin.Allie Yang: Former Manson follower says despite murders, she still loves him: 'I don’t think you fall out of love'  ABC News 30.4.2019. Viitattu 9.2.2020.

Populaarikulttuurissa
Elokuvassa Once Upon a Time in Hollywood (2019) Frommea näyttelee Dakota Fanning.Once Upon a Time...in Hollywood: The Real People Featured in the Tarantino Film  Vanity Fair 26.7.2019. Viitattu 9.2.2020.

Lähteet

Luokka:Yhdysvaltalaiset rikolliset
Luokka:Henkirikoksia yrittäneet
Luokka:Yhdysvaltalaiset elinkautisvangit
Luokka:Vuonna 1948 syntyneet
Luokka:Elävät henkilöt